കരിവേടകം കുടുംബക്ഷേമ ഉപകേന്ദ്രത്തില് ആളില്ല കുറ്റിക്കോല്: കരിവേടകം കുടുംബക്ഷേമ ഉപകേന്ദ്രം നോക്കുകുത്തിയായിട്ട് പത്തുമാസം. ബന്തടുക്ക പ്രാഥമികാരോഗ്യ കേന്ദ്രത്തിന്റെ കീഴിലുള്ള ഉപകേന്ദ്രത്തില് ജെഎച്ച്ഐ, ജെപിഎച്ച്എന് തസ്തികകളില് ആളില്ലാതായിട്ട് പത്ത് മാസത്തിലധികമായി. ആറുവര്ഷം ഇവിടെ താമസിച്ച് സേവനം ചെയ്ത് പ്രമോഷന് ലഭിച്ച് മാറിയ സി. വല്സലകുമാരിക്ക് ശേഷം ഇവിടെ സ്ഥിരമായി ആരും ഉണ്ടായിട്ടില്ലെന്ന് പഞ്ചായത്തംഗം ജോസഫ് പാറത്തട്ടേല് പറയുന്നു. ബന്തടുക്ക ആരോഗ്യകേന്ദ്രത്തില്നിന്നും എട്ട് കിലോമീറ്റര് മാറിയാണ് ഉപകേന്ദ്രം സ്ഥിതിചെയ്യുന്നത്. പനത്തടികള്ളാര് പഞ്ചായത്തുകളുമായി അതിര്ത്തി പങ്കിടുന്ന വാര്ഡുകളിലെ ജനങ്ങള്ക്ക് 13 കിലോമീറ്റര് യാത്ര ചെയ്താലേ ബന്തടുക്കയില് എത്തിച്ചേരാകാനാകൂ. കൂടുതലും പാവപ്പെട്ട പട്ടികവിഭാഗക്കാരാണ് ഈ മേഖലയില് താമസിക്കുന്നത്. ബന്തടുക്ക പ്രാഥമികാരോഗ്യകേന്ദ്രത്തിനു കീഴിലുള്ള അറുത്തുട്ടിപാറ, മാണിമൂല എന്നിവിടങ്ങളിലായി രണ്ട് പുതിയ ജെപിഎച്ച്എന്മാരെ കഴിഞ്ഞയാഴ്ച നിയമിച്ചപ്പോള് ഏറ്റവും അര്ഹതയുള്ള കരിവേടകത്തെ വീണ്ടും ഒഴിവാക്കിയത് രാഷ്ട്രീയവിവേചനം കൊണ്ടാണെന്ന് ജോസഫ് പാറത്തട്ടേല് പറഞ്ഞു. 11ാം വാര്ഡില് അഞ്ച് മാസത്തിലധികമായി ആശാ വര്ക്കറും ഇല്ല. പകരം ചാര്ജ് പോലും ആര്ക്കും നല്കിയില്ലെന്നാണ് അറിയാന് കഴിയുന്നത്. ഇവിടെ വാര്ഡ് അംഗം തന്നെ ആശാ വര്ക്കറുടെ ജോലികൂടി ചെയ്തുവരികയാണ്. ഈ പ്രദേശങ്ങളില് പലയിടത്തും ഭിന്നശേഷിക്കാര്ക്കും പ്രായാധിക്യമുള്ളവര്ക്കും ആദ്യഡോസ് വാക്സിനേഷന് പോലും ഇനിയും ലഭിച്ചിട്ടില്ല. ഇക്കാര്യത്തില് പലവട്ടം അധികാരികളെ ബന്ധപ്പെട്ടിട്ടും അനങ്ങാപ്പാറ നയമാണെന്നും അദ്ദേഹം പറഞ്ഞു. എത്രയും പെട്ടെന്ന് ഇവിടെ പുതിയ നിയമനങ്ങള് നടത്തണമെന്നാവശ്യപ്പെട്ട് ജോസഫ് പാറത്തട്ടേല് ആരോഗ്യമന്ത്രിക്കും ജില്ലാ കളക്ടര്ക്കും ജില്ലാ മെഡിക്കല് ഓഫീസര്ക്കും കത്തയച്ചിട്ടുണ്ട്.